Időközben érdeklődése az animációs film felé fordult. Halász János (John Halas) "The Magic Canvas" című rajzfilmjének háttereit festette. Miután elhagyta a "Halas and Batchelor" stúdiót, eladott képeinek árából filmkamerát vett és hajdani egyetemi társával, majd feleségével, Joan-nal (1924) filmkészítésbe kezdett. Kísérletező kedve már ekkor megmutatkozott: különösen érdekelte a festészet és a film kölcsönhatása. Első, huszonkét perces alkotásuk, a teremtő természet és az ember által alkotott világ erejét egyetlen kozmikus vízióban ábrázoló "Animated Genesis (Élő Genezis)" felkeltette Korda Sándor figyelmét, akinek vezető produceri munkájával készült egy 35 mm-es változat. A rövidfilmet kijuttatták az 1952-es cannes-i filmfesztiválra, ahol elnyerte a "legjobb színes technika díját". A következő esztendőben az Brit Filmakadémia is "különdíjjal" ismerte el. Ezt követően az alkotópáros néhány kisfilmet és reklámfilmet készített.